“คลัง” ดึง “ชิมช้อปใช้-ช้อปช่วยชาติ” กระตุ้นใช้จ่ายอีกรอบ ชงเข้า “ศบศ.” พิจารณาพุธนี้!
"คลัง" ดึง "ชิมช้อปใช้-ช้อปช่วยชาติ" กระตุ้นใช้จ่ายอีกรอบ ชงเข้า "ศบศ." พิจารณาพุธนี้!
"คลัง" ดึง "ชิมช้อปใช้-ช้อปช่วยชาติ" กระตุ้นใช้จ่ายอีกรอบ ชงเข้า "ศบศ." พิจารณาพุธนี้!
5 ต.ค. 2563

นายกฤษฎา จีนะวิจารณะ ปลัดกระทรวงการคลัง กล่าวว่า กระทรวงการคลังเตรียมเสนอมาตรการกระตุ้นการบริโภคผ่านโครงการชิมช้อปใช้ และมาตรการช้อปช่วยชาติ ให้ที่ประชุมคณะกรรมการศูนย์บริหารเศรษฐกิจที่ได้รับผลกระทบจากโควิด-19 (ศบศ.) ที่มีพล.อ.ประยุทธ์ จันทร์โอชา นายกรัฐมนตรี และ รมว.กลาโหม เป็นประธาน พิจารณาในวันที่ 7 ต.ค. นี้ หลังจากสำนักงานเศรษฐกิจการคลัง (สศค.) ได้ไปหารือกับนายสุพัฒนพงษ์ พันธ์มีเชาว์ รองนายกรัฐมนตรี และ รมว.พลังงาน แล้วเมื่อวันที่ 2 ต.ค.
นายกฤษฎา กล่าวว่า ทั้ง 2 มาตรการ ได้กำหนดการดำเนินการไว้แล้ว คาดว่าหลังผ่านการพิจารณาของ ศบศ. และเสนอให้ที่ประชุมคณะรัฐมนตรี (ครม.) พิจารณาเห็นชอบก็จะดำเนินโครงการได้เลย สำหรับรายละเอียดมาตรการกำลังพิจารณา ซึ่งมีหลายวิธี เช่น มาตรการชิมช้อปใช้อาจจะเป็นการให้ร่วมจ่าย ไม่ใช่รัฐให้เงินฝ่ายเดียวเหมือนที่ผ่านมา ขณะที่มาตรการช้อปช่วยชาติ ก็จะพิจารณาว่าจะให้นำค่าใช้จ่ายไปหักลดหย่อนภาษีเงินได้ หรือจะคืนเป็นเงินสด (Cash Back) ซึ่งผลที่จะออกมาเหมือนกันไม่ว่าจะเป็นให้แรงจูงใจจากมาตรการภาษี หรือมาตรการทางการเงิน
“มาตรการกระตุ้นเศรษฐกิจเร่งด่วน จะมี 2 มาตรการ คือ มาตรการชิมช้อปใช้ และมาตรการช็อปช่วยชาติ โดยเชื่ออาจจะมีการเปลี่ยนแปลงไปจากเดิม ขณะนี้กำลังสรุปว่าจะเรียกชื่อมาตรการว่าอะไร” นายกฤษฎา กล่าว 